text: Fólk kring landið og frá fleiri ymiskum geirum hava í vikuni skipað eitt netverk, sum hevur til endamáls at samstarva um náttúruvernd í Føroyum. Umhvørvisstovan hevur tikið stig til netverkið og verður toghaldari fyrsta árið.
text: #000001
text: Umhvørvisstovan skipaði í vikuni fyri einum tiltaki á Reinsarínum um náttúruloysnir og lívmargfeldi í Føroyum. Á skránni vóru framløgur um avbjóðingar og møguleikar á økinum, og víst varð á ítøkiligar fíggingarmøguleikar gjøgnum verkætlanir hjá Norðurlendska ráðharraráðnum. Síðani var pallborðsorðaskifti, har lokalpolitikarar úr Runavíkar, Sjóvar og Tórshavnar kommunu luttóku umframt umboð fyri Føroya Náttúru- og Umhvørvisfelag (FNU), Tjóðsavnið, umsitingina í Tórshavnar kommunu og Umhvørvisstovuna.
text: #000002
text: Umleið 65 fólk, umboðandi millum annað almennar stovnar, vinnulív og náttúrufelagsskapir, møttu til tiltakið. Endamálið var at savna fólk, sum arbeiða við náttúruvernd á landi, annaðhvørt á fyrisitingarligum ella praktiskum støði, so vitanin verður savnað, og rúm verður til vitanardeiling. Aftaná tiltakið varð netverkið stovnað, og avtalað varð, at Umhvørvisstovan verður toghaldari á arbeiðinum fyrsta árið. Síðan er ætlanin, at tað gongur uppá skift.
text: #000003
text: Tey, sum ikki vóru til tiltakið men eru áhugað í at vera partur av netverkinum, kunnu framvegis tekna seg við at skriva til siggaj@us.fo ella jonao@us.fo.
text: #000004